
MOTTO: 
Cu acest gând 
plin de bucurie, 
pentru voi toţi, 
eu mă voi spânzura. 
(Evanghelia după Iuda) 



COMPLEXUL LUI IUDA 

STUDIU ÎN OGLINDĂ 
CAZUL TOLKACEV VERSUS CAZUL WALKER 




Cetăţeanul sovietic Adolf Georgevici Tolkacev, 



cercetător la Institutul Aviaţiei din Moscova, a fost arestat de KGB în iunie 
1985, în timp ce încerca să transmită documente secrete de natură militară 
Statelor Unite. Conform documentelor recent desecretizate de americani, spionul 
cu numele de cod GTVANQUISH a furnizat, timp de peste 7 ani (1977-1985), un 
volum uriaş de informaţii din domeniul cercetării si dezvoltării tehnologiei 
militare sovietice, al avioanelor, rachetelor balistice şi al altor tehnologii 
aerospaţiale. In octombrie 1985, în Washington Post, Tolkacev era apreciat ca 
una dintre cele mai valoroase surse ale CIA din Uniunea Sovietică. 




Cetăţeanul american John Anthony Walker Jr., 



fost subofiţer în US Navy (Marina Militară Americană), specialist în 
comunicaţii, a fost arestat de FBI în mai 1985, pentru spionaj în favoarea 
Uniunii Sovietice. Timp de peste 17 ani (1968-1985), Walker a desfăşurat o 
operaţiune de spionaj de mare amploare, furnizând o cantitate imensă de 
informaţii despre armamentul, tactica de luptă a navelor de suprafaţă şi 
submarinelor precum şi materiale criptografice care au permis sovieticilor să 
descifreze peste un milion de mesaje secrete ale americanilor. In 1990, într-un 
articol din New York Times, se relata: unii experţi în spionaj estimează că Walker 
a furnizat suficiente informaţii despre coduri pentru a modifica echilibrul de 
putere dintre Rusia şi Statele Unite. 

DATE BIOGRAFICE. 

ADOLF GEORGEVICI TOLKACEV s-a născut în anul 1927 la Aktyubinsk 
(Kazahstan). In 1948 a urmat un curs de mecanică-optică radar, iar în 1954 a 
absolvit Institutul Politehnic din Harkov. De atunci, a lucrat ca proiectant 
principal de sisteme la Departamentul de Cercetări Ştiinţifice pentru Radio din 
cadrul Institutului Aviaţiei din Moscova-MAI (Universitatea de Stat pentru 
Tehnologii Aerospaţiale). Nu a fost membru al PCUS. 

Soţia lui Tolkacev, Natalia Ivanova, de naţionalitate evreică, s-a născut în 
anul 1935 şi a lucrat ca inginer electronist tot la MAI, fiind specialistă în antene. 

Tolkacev câştiga cam 350 ruble pe lună. Salariul soţiei dubla această 
sumă. Un salariu mediu era atunci cam de 120 de ruble (40 de dolari la rata de 
schimb a acelei perioade). 

Cei doi aveau un fiu pe nume Oleg, născut în 1966 care, din 1982 studia 
la Institutul de Arhitectură. Familia Tolkacev locuia într-un apartament de două 
camere, la etajul 9 al unui bloc. 

JOHN ANTHONY WALKER JR. s-a născut în anul 1937, în Scranton, 
Pennyslvania, fiu mijlociu al unui agent de vânzări al Studioului 
Cinematografic Warner Brothers şi al unei mame italiano-americană. Cu toate că 
figura sa permanent solară i-a adus porecla de Smilin' Jack (Jack Zâmbăreţul), 
copilăria sa a fost una traumatizată de comportamentul abuziv al unui tată 
alcoolic. înzestrat cu energie şi cu un spirit întreprinzător remarcabil, după ce 
tatăl său şi-a părăsit familia, John jr. a avut diverse slujbe (comis voiajor, 



plasator la cinematograf etc). La 16 ani a reuşit chiar să cumpere o maşină din 
economiile sale. 

In 1955, fiind arestat pentru un delict minor, judecătorul i-a oferit 
posibilitatea să opteze între recluziune şi intrarea în serviciul militar. Astfel, 
Walker s-a angajat în US Navy. La început a lucrat ca operator radio la bordul 
unui distrugător-escortă, după care a intrat în echipajul portavionului USS 
Forrestal. După ce s-a calificat la o şcoală de submarine, a fost repartizat pe 
submarinul USS Razorback (SS-394). In acea perioadă, Walker, a primit şi 
avizul pentru munca cu documente Top Secret, fiind declarat corespunzător în 
cadrul Personnel Reliability Program (Programul de Siguranţă a Personalului), o 
evaluare psihologică care asigură ca numai personalul de cea mai mare încredere 
să aibă acces la informaţii din zona complexelor dotate cu arme nucleare. Au 
urmat apoi activităţi pe submarinul purtător de rachete balistice Polaris USS 
Andrew Jackson (SSBN-619), pe submarinul USS Simon Bolivar (SSBN-641) 
şi de supervizor la Centrul de Comunicaţii al Bazei US Navy din Atlantic, de la 
Norfolk. Calificat iniţial în întreţinerea echipamentului criptografic, Walker şi-a 
completat apoi studiile devenind în final subofiţer principal. In acelaşi timp cu 
activitatea desfăşurată în US Navy, el a fost şi patronul unui magazin de piese 
radio pentru submarine cu rachete nucleare, a avut un bar şi a iniţiat o afacere cu 
taxiuri şi maşini de închiriat. In 1976 s-a pensionat din US Navy şi şi-a deschis o 
firmă de detectivi particulari. 

S-a căsătorit cu Barbara Crowley în anul 1957. Au avut împreună trei fete 
şi un băiat. In 1976 a divorţat, în mare parte datorită comportamentului greu de 
suportat al unei soţii stăpânită de boala pe care el o ura cel mai mult: 
alcoolismul. 




Norfolk - Baza US Navy (foto: WIKIPEDIA .ORG) 
BAZA RECRUTĂRII. 

In manualele de specialitate se stipulează că recrutarea unui agent poate 
avea loc pe bază de opinii ideologice şi/sau pe bază de cointeresare materială. 
Există şi o a treia cale, mai dificilă, cea a recrutării pe bază de material 
compromiţător. Mai franc spus, prin şantaj. Dar, să nu ne indignăm. Trădarea îşi 



merită preţul. Se dă trădătorului, ce-i al trădătorului. 

Operaţiunea de spionaj s-a declanşat în cazul TOLKACEV după cinci 
încercări ale acestuia de abordare a unor diplomaţi de la ambasada americană 
din Moscova, în principal prin aruncarea unor plicuri cu mesaje şi documente în 
maşinile lor. Convinşi de importanţa materialelor, după câteva luni de ezitări, în 
martie 1975, americanii au acceptat contactul şi au trecut la organizarea 
activităţilor clandestine cu Tolkacev. A urmat o colaborare de mare succes care a 
durat 7 ani. Dar şi o îndelungată şi dificilă negociere a sumelor pretinse de spion 
ca recompensă, care s-a soldat în final cu stabilirea unui salariu echivalent cu 
salariul preşedintelui SUA pentru activitatea sa până în 1979 şi cu un salariu 
chiar mai mare după aceea, în raport de eficienţa în furnizarea de informaţii. 
Această sumă de bani a fost făcută depozit la o bancă cu o dobândă de 8,75%, 
fiindu-i disponibilă oricând dorea sau dacă fugea în Statele Unite împreună cu 
familia. Bazat pe contul său aflat în custodie, de peste un milion de dolari, 
reprezentând salariul acumulat până în decembrie 1983, câteva sute de mii de 
ruble reprezentând dobânda, i-au fost înmânaţi cash. 

Subiectul opiniilor ideologice în motivarea trădării sale a fost permanent 
prezent în notele către Centrala din Langley. Când a fost întrebat, în cursul 
primei sale întâlniri, despre motivele pentru care abordase spionajul american, 
Tolkacev a spus că " era un disident din inimă care putea sprijini Occidentul 
prin furnizarea unor informaţii de valoare la care avea acces... că-şi pierduse 
de mult interesul faţă de politică întrucât aceasta devenise învăluită într-o 
demagogie ipocrită de netrecut. Ulterior a precizat că Soljeniţîn şi Saharov au 
jucat, prin operele lor, un rol semnificativ în declanşarea resorturilor care l-au 
dus la hotărârea de a acţiona prin trădare împotriva sistemului. Mai greu de 
acceptat ni se pare afirmaţia, repetată cu obstinaţie, că tratamentul brutal aplicat 
părinţilor soţiei în anii '30 (anii stalinismului!), fusese un factor cheie în 
motivarea sa de a acţiona împotriva regimului sovietic. Pare plauzibil? 

In cazul lui WALKER lucrurile s-au desfăşurat şi mai atipic. La 18 
decembrie 1967, viitorul spion a intrat în ambasada sovietică din Washington şi 
şi-a oferit serviciile împreună cu un set de materiale confidenţiale ale US Navy. 
Dintre acestea cel mai important s-a dovedit a fi un document al National 
Security Agency-NSA (Agenţia de Securitate Naţională), în care se enumerau 
setările pentru lunile următoare ale maşinii de criptat americane KL-47. 
Sovieticii deja primiseră unele documente ale NSA de la un alt spion şi, după 
compararea cu marcajul şi formatul acestora, şi-au dat seama că documentul cu 
setările cheilor de cifrare adus de Walker era autentic. Rezidentul KGB din 
ambasadă, care nu se dădea în vânt nici el după cei care îşi ofereau spontan 
serviciile, a avut capacitatea de a aprecia la justa lor valoare documentele oferite 
de vizitator. El a sesizat că s-a creat un moment operativ oportun pentru 
recrutarea unei surse valoroase, fiind în totalitate de acord si cu modul de 
abordare a ofertei de către Walker. In raportul ulterior întocmit către Centrală 
rezidentul a precizat că americanul 1-a impresionat favorabil pentru că n-a spus 



nimic despre dragostea sa pentru comunism, pe care cei mai mulţi prefăcuţi o 
declarau. El propunea strict o afacere. Trădătorul a primit imediat câteva mii de 
dolari numerar si a fost scos cu discreţie din ambasadă într-o maşină. Din acel 

moment, Walker şi-a desfăşurat activitatea de spionaj, primind un venit de mai 
multe mii de dolari pe lună astfel încât, conform unui raport prezentat în anul 
2002 de către Office of the National Counterintelligence Executive (Oficiul 
Contrainformaţiilor Naţionale), el este unul dintre puţinii spioni despre care se 
crede că ar fi câştigat mai mult de un milion de dolari compensaţii pentru 
spionaj. 

De-a lungul celor 17 ani de spionaj, Walker nu a simţit nevoia să se 
justifice faţă de nimeni în plan moral, poate doar faţă de el însuşi. După 
condamnarea sa, în memoriile pe care le-a scris a căzut şi el în păcatul motivării 
trădării prin prisma trăirilor psihice şi opiniilor ideologice. Dacă tot face 
puşcărie, măcar să afle lumea adevărul lui despre democraţia americană. Astfel, 
aflăm din volumul de amintiri Viaţa mea de spion (My Life as a Spy: One of 
America 's Most Notorious Spies Finally Tells His Story, Prometheus Books, 
2008), în primul rând faptul că Walker dispreţuia US Navy deoarece încuraja 
alcoolismul printre marinari şi familiile acestora. Apoi aflăm, cu subiect şi 
predicat, că dincolo de problema pecuniară şi nemulţumirea politică a jucat un 
rol în opţiunea sa de a spiona pentru sovietici. El suspecta că asasinarea lui 
John F. Kennedy fusese proiectată de lideri guvernamentali şi corporatişti, cu 
intenţia de a preveni ca preşedintele american să acţioneze pentru moderarea 
Războiului Rece. Rememorând evoluţia sa de la admiraţia faţă de extrema 
dreaptă anti- comunistă a mişcării John Bircher din anii '50, până la respingerea 
Războiului Rece, relatează că era convins că sovieticii nu erau adversarul 
agresiv de care, Occidentul în general, şi SUA în special, să se teamă. Farsa 
Războiului Rece şi maşina absurdă de război care au produs demoni constituiau 
o glumă jalnică pentru mine, precizează Walker. Pare plauzibil? 

SISTEMELE DE LUCRU ALE SERVICIILOR DE SPIONAJ. 

La începutul operaţiunii TOLKACEV, CIA a optat pentru sisteme de 
legătură impersonală, spionul fiind dotat cu cerneală simpatică, cu un cifru de tip 
one-time pad-OTP şi cu echipamente pentru comunicaţii pe unde scurte. Acestea 
au rămas însă să fie folosite doar în caz de urgenţă deoarece, la insistenţele lui 
Tolkacev, sistemul de legătură a fost pe toată perioada colaborării aproape în 
exclusivitate contactul direct între agent şi ofiţerii de caz. Acest mod de lucru, 
puţin uzitat în operaţiunile de spionaj de mare anvergură, a necesitat din partea 
ofiţerilor CIA eforturi maxime şi o ingeniozitate dusă până dincolo de graniţele 
profesionalismului. In cei 7 ani s-au realizat astfel zeci de întâlniri cu Tolkacev 
în Moscova, pentru realizarea fiecăreia dintre ele contribuind un colectiv de 
ofiţeri, utilizându-se metode sofisticate de derutare a masivului filaj sovietic şi 
deghizaje. A fost folosită până şi prea riscanta tehnică de contrafilaj denumită 
Jack in the Box-JIB. Aceasta constă din folosirea unei cutii care are în ea un 



dispozitiv cu resort reprezentând partea superioară a corpului unei persoane. 
Cutia se plasează pe scaunul din spate al unui automobil, alături de ofiţerul care 
va realiza legătura cu agentul. Plecaţi din ambasadă în această formulă, şoferul 
automobilului este obligat să conducă de aşa manieră încât o perioadă scurtă de 
timp să dispară din câmpul vizual al filajului, momente în care ofiţerul de caz 
sare din maşină si concomitent este activat mecanismul din cutie care va înlocui 
silueta celui plecat. 

Pentru copierea documentelor secrete sustrase, Tolkacev a primit opt 
aparate de fotografiat ultra-performante (printre care un Pentax de 35 mm), 
unele dintre ele produse numai în laboratoarele CIA. I s-a confecţionat şi o 
legitimaţie falsă de acces la biblioteca Institutului. La solicitarea sa expresă (n- 
aş dori să port o discuţie cu organele KGB -ului), i s-a furnizat o pilulă cu 
cianură, pentru a o folosi în cazul în care ar fi considerat că moartea sa 
fulgerătoare este ultima opţiune posibilă. 

Sovieticii au folosit cu WALKER în exclusivitate sistemul de legătură 
impersonală. La întâlnirea avută cu un ofiţer KGB, la o lună după vizita sa la 
ambasada URSS din Washington, a primit schiţele ascunzătorilor (cunoscute în 
literatura de specialitate sub denumirea de căsuţe poştale impersonale-CPl) 
unde să depună pachetele cu documentele secrete copiate şi de unde să ridice 
banii şi instrucţiunile Centralei de spionaj. In următorii 10 ani, Walker nu a mai 
realizat nici un contact direct cu un ofiţer de legătură. 

KGB-ul a furnizat spionului său un dispozitiv electronic care putea citi 
cablarea rotorului maşinii de criptat KL-47, precum şi un aparat foto 
miniaturizat Minox. La un moment dat, Walker însuşi a falsificat documentele 
necesare pentru a obţine reînnoirea permisului de securitate, ceea ce i-a facilitat 
accesul în continuare la documente clasificate. 

APORTUL INFORMATIV. 

TOLKACEV a furnizat americanilor copii de pe mii de documente cu 
informaţii detaliate privind rezultatul cercetărilor făcute de sovietici în domeniul 
dezvoltării aviaţiei militare: sistemele de radar, de orientare si recunoaştere 
aeriană, sistemele de ţintire cu armamentul al diferitelor avioane, echipamentele 
electronice ale avioanelor si sistemelor de control etc. Astfel, cercetătorii 
americani au avut la dispoziţie prin intermediul spionului date detaliate despre: 
radarul sovietic Phazotron (proiectele R 23, R 24, R 33, R 27, R-60 şi S-300), 
radarele şi sistemele electronice de bord utilizate pe avioanele de vânătoare 
MiG-29, MiG-31 şi Su-27. Au fost apreciate în mod deosebit şi folosite şi 
informaţiile despre rachetele balistice sovietice de ultimă generaţie {Niciodată n- 
am obţinut asemenea detalii asupra înţelegerii acestor sisteme-cit&t din raport 
CIA). 




MiG-31 (foto: DEFENCE.PK) 



WALKER a pus la dispoziţia sovieticilor traficul de comunicaţii şi listele de 
chei pentru sistemele criptografice folosite curent de US Army (Armata Statelor 
Unite): KW-7, KY-8, KG- 14, KWR-37 şi KL-47. Pe lângă materialele 
criptografice a furnizat şi copii de pe documente secrete care cuprindeau ordine 
de operaţiuni, planuri de luptă, manuale tehnice, sinteze cu informaţii secrete, 
localizarea submarinelor nucleare americane, procedurile pentru lansarea 
rachetelor nucleare, sistemele de urmărire a submarinelor nucleare sovietice si 
localizarea microfoanelor subacvatice folosite în acest scop. 

După pensionarea din US Navy, în 1976, pentru a avea acces în 
continuare la documentele secrete ale Marinei, Walker a acţionat pentru 
constituirea şi administrarea unei reţele de spionaj, sens în care a recrutat încă 
trei persoane care, până la căderea din 1985, au contribuit substanţial la aportul 
informativ adus sovieticilor. 

JERRY ALFRED WHITWORTH, prieten, subofiţer în US Navy, specialist în 
transmisiuni, a fost recrutat de Walker în anul 1975. Timp de 10 ani, perioadă în 
care a lucrat şi la centrul de telecomunicaţii Naval Air Station din Alameda, 
California şi pe portavionul cu propulsie nucleară USS Enterprise (CVN-65), a 
trimis sovieticilor copii de pe mesajele din traficul de comunicaţii cifrate şi liste 
de chei pentru sistemele criptografice, precum şi informaţii despre cel mai 
performant sistem american de criptare a convorbirilor telefonice. 




Portavionul USS Enterprise (foto: AVIATIONINTEL.COM). 



ARTHUR JAMES WALKER, frate, locotenent-comandor în retragere, angajat 
ca militar cu contract la un antreprenor cu lucrări de inginerie şi reparaţii 
capitale pentru US Navy, a fost recrutat în 1981. El efectua reparaţii ale 
echipamentelor de înregistrare de pe anumite nave de luptă şi elabora manualele 
de control al deranjamentelor tehnice. Timp de patru ani, i-a dat fratelui său 
John, pachete cu documente clasificate privind procedurile de control al 
deranjamentelor tehnice, rapoarte secrete despre accidentele suferite de 
submarinele americane, hărţi cu localizarea navelor avariate si sinteze de 
evaluare a schimbărilor în strategia de apărare a USArmy. 

MICHAEL LANCE WALKER, fiu, marinar pe portavionul cu propulsie 
nucleară USS Nimitz (CVN-68), a fost recrutat de Walker în anul 1983. 
Activitatea sa la bordul navei era o muncă de secretariat, principala atribuţie 
fiind aceea de ardere a documentelor secrete ce trebuiau distruse. Din sacii cu 
astfel de materiale, ca si din seiful cu documente secrete al cărui cifru îl 
dezlegase, Michael i-a dat tatălui său, pentru a fi trimise KGB-ului, peste 1.500 
de documente confidenţiale. Acestea cuprindeau materiale despre sistemele de 
armament, controlul şi procedurile de iniţiere a lansărilor armelor nucleare, 
procedurile de comandă, metodele de identificare a inamicului, precum şi hărţi 
cu deplasarea navelor comerciale şi de război în Marea Mediterană. 




Portavionul USS Nimitz (foto: RESCUEATTEMPT.COM) 
CĂDEREA SPIONILOR. 

In luna iunie 1985, KGB-ul 1-a arestat pe TOLKACEV şi pe ofiţerul său de 
legătură care venise la o întâlnire de rutină cu acesta. Asupra ofiţerului CIA au 
fost găsite cinci aparate foto miniaturale, un plic cu câteva mii de ruble şi o notă 
în care se mulţumea agentului pentru informaţiile foarte importante pe care le 
trimisese la întâlnirea anterioară. Cauza căderii spionului a constituit-o 
divulgarea identităţii lui sovieticilor de către Edward Lee Howard, un fost ofiţer 
CIA care, aflat în faţa primei sale misiuni în străinătate, a luat cunoştinţă despre 
operaţiunea Tolkacev în cursul pregătirii pentru plecare la post. La scurt timp, în 
urma unor investigaţii aprofundate de securitate acesta a fost concediat. 

In mod cu totul inedit, simultan, sovieticii erau informaţi despre 
activitatea clandestină a lui Tolkacev şi de către Aldrich Hazen Ames, una dintre 



cele mai valoroase cârtiţe pe care KGB-ul o avea în interiorul CIA. 

WALKER a fost arestat de FBI pe data de 20 mai 1985. Asupra sa au fost 
găsite 127 de documente clasificate sustrase de pe portavionul USS Nimitz de 
către fiul său. Percheziţia efectuată la domiciliu a permis descoperirea unei mari 
cantităţi de probe despre reţeaua de spionaj, inclusiv chitanţe ale plăţilor către 
Jerry Whitworth. In prima şedinţă de anchetă Walker a relatat ansamblul întregii 
sale activităţi clandestine. Drept urmare, au fost arestaţi de FBI în zilele 
următoare Jerry Alfred Whitworth, Arthur James Walker şi Michael Lance 
Walker, aflat în acel moment pe nava USS Nimitz în portul israelian Haifa. 

Căderea acestei reţele de spionaj s-a datorat în exclusivitate Barbarei 
Crowley, fosta soţie a lui Walker, de care divorţase în 1976. Surprins cu 
documente clasificate ale US Navy asupra lui, Walker a făcut fatala greşeală de 
a-i spune soţiei despre activitatea sa clandestină încă din 1968, cu toate că 
Centrala KGB îi interzisese cu desăvârşire aşa ceva. Supărată că Walker refuza 
să îi acorde o rentă de 10.000 de dolari, în noiembrie 1984, Barbara Crowley, 1-a 
denunţat FBI-ului că desfăşoară activităţi de spionaj în favoarea sovieticilor. 
Demararea anchetei a întârziat patru luni, întrucât denunţătoarea nu părea deloc 
credibilă, atât datorită dimensiunii incredibile a operaţiunii de spionaj care se 
întrezărea, cât mai ales a faptului că pe parcursul primei depoziţii, la ea acasă, a 
consumat două sticle de votcă, în faţa unui agent special FBI tot mai uluit. 

In martie 1985, Centrala FBI a autorizat o investigare totală a cazului, la 
care a luat parte şi Naval Investigative Service-NIS (Serviciul de Investigaţii al 
Marinei). S-a pus în aplicare un complex de măsuri informativ-operative 
(investigaţii, combinaţii operative în care a fost implicată şi una din fiicele 
spionului, filaje, ascultarea secretă a telefoanelor etc). Astfel, în mai 1985, 
arestările au survenit în mod inevitabil. 

DEZNODĂMÂNTUL JURIDIC. 

La 25 septembrie 1986, agenţia de ştiri TASS a anunţat că ADOLF 
GEORGEVICI TOLKACEV, judecat şi condamnat la moarte pentru înaltă trădare, a 
fost executat cu o zi înainte. 

JOHN ANTHONY WALKER JR., urmare unor negocieri în cursul anchetei, a 
scăpat de pedeapsa capitală, în sarcina sa reţinându-se numai cinci capete de 
acuzare pentru spionaj. A primit trei sentinţe de închisoare pe viaţă cu dreptul de 
a face cerere de eliberare condiţionată în mai 2015, când va fi ispăşit 30 de ani 
de recluziune. In prezent se află încarcerat la Federal Correctional Complex, din 
oraşul Butner, Carolina de Nord. 

JERRY ALFRED WHITWORTH găsit vinovat în opt capete de acuzare pentru 
spionaj, a fost condamnat la 365 de ani de închisoare şi la o amendă de 410.000 
de dolari. Are posibilitatea de a cere eliberarea condiţionată în februarie 2048, 
când ar avea 111 ani. In prezent se află în penitenciarul de înaltă securitate din 
Atwater, California. 

ARTHUR JAMES WALKER a primit trei sentinţe de închisoare pe viaţă, plus 



o amendă de 250.000 de dolari, cu dreptul de a face cerere de eliberare 
condiţionată în mai 2015. 

MICHAEL LANCE WALKER, găsit vinovat în cinci capete de acuzare pentru 
spionaj, a primit numai 25 de ani de închisoare. Durata acestei pedeapse fusese 
una dintre clauzele înţelegerii încheiate de tatăl său cu procurorii federali. în 
februarie 2000, la vârsta de 37 de ani, după ce ispăşise 15 ani de recluziune, i s-a 
aprobat cererea de eliberare condiţionată şi a fost pus în libertate. 

CONCLUZII. 

Valoarea aportului informativ a lui Tolkacev a fost dată de numărul imens 
de documente secrete din domeniul sistemelor de armament sovietice, cu 
precădere din cercetările aerospaţiale, livrate CIA. Beneficiind de aceste date, 
americanii au economisit miliarde de dolari în propriile proiecte de cercetare şi 
dezvoltare a tehnologiilor militare. 

Analişti specializaţi în operaţiuni de spionaj au apreciat că materialul 
tehnico-ştiinţific furnizat de spion ar fi putut fi un factor hotărâtor în câştigarea 
multor bătălii de către americani, în cazul izbucnirii unei confruntări armate cu 
Uniunea Sovietică. 

Walker a fost însă cu mult mai valoros. Prin punerea la dispoziţia 
sovieticilor, în timp real, a celor mai importante sisteme criptografice folosite de 
americani şi a unei cantităţi uriaşe de documente secrete privind tehnica de vârf 
şi strategia militară a SUA, acest spion nu poate fi comparat cu nimeni din 
branşă. Nici un alt agent nu a furnizat vreodată, în mod atât de sistematic, 
informaţii de o asemenea importanţă, pe o astfel de durată incredibil de mare. 
Boris Solomatin, locţiitor al şefului Primului Directorat (spionajul) al KGB, a 
precizat: Walker a fost echivalentul unui oficial din interiorul Pentagonului prin 
care am aflat secretele cele mai vitale ale SUA... Informaţiile lui nu numai că ne- 
au folosit la confruntarea permanentă pe linie de spionaj, ci ne-au ajutat în timp 
să studiem şi să înţelegem actuala gândire militară americană. ..Dacă ar fi 
existat un război, l-am fi câştigat. 

Anumiţi analişti politici au apreciat că, fiind sursa cheie pentru sovietici 
în privinţa submarinelor americane cu rachete, Walker a influenţat şi stabilirea 
echilibrului mondial care a stat la baza evitării izbucnirii unei conflagraţii 
nucleare. 




Sisteme multiple de protecţie împotriva rachetelor balistice (foto: DESCOPERA.RO) 



Recrutările celor doi spioni nu au fost recrutări propriu-zise, ci mai degrabă 
au fost tratative pentru încheierea unor afaceri cu clauze pecuniare riguros 
negociate. în ambele cazuri iniţiativa contactelor cu serviciile de spionaj le-a 
aparţinut în exclusivitate trădătorilor. 

Sistemele de legătură folosite în cele două operaţiuni de spionaj au jucat 
un rol primordial în asigurarea longevităţii activităţii clandestine a fiecăruia 
dintre ei. 

Folosirea de către americani cu predilecţie a contactelor directe pentru 
asigurarea legăturilor cu Tolkacev a necesitat din partea ofiţerilor de caz un efort 
uriaş, desfăşurat de-a lungul a peste şase ani, sub presiunile permanente ale 
insistentului filaj sovietic. Riscul asumat de CIA ni se pare nejustificat, în 
condiţiile în care la întâlniri nu se făcea decât o predare -primire de materiale, 
analiza şi instrucţiunile fiind exclusiv în competenţa Centralei din Langley. 
Sigurul câştig al acestui sistem de legătură era faptul că îi oferea spionului 
posibilitatea menţinerii în plan psihic a determinării de a trăda. Previzibila 
consecinţă s-a produs. Atât ofiţerul de legătură, cât şi Tolkacev au fost prinşi şi 
arestaţi cu materiale compromiţătoare asupra lor. 

Dar principala cauză a căderii lui Tolkacev a fost maniera dezastruoasă în 
care CIA a gestionat secretul identităţii spionului. In mod cu totul inexplicabil, 
numele şi activitatea sa clandestină au ajuns să fie cunoscute în diferite 
departamente ale CIA şi chiar în afara agenţiei, culminând cu deconspirarea şi 
faţă de un ofiţer începător în ale spionajului, cu verificările de securitate 
nefinalizate. Rezultatul a fost pe măsură. Numele şi activitatea clandestină a 
acestui spion extrem valoros au fost divulgate concomitent KGB-ului, nu de 
unul, ci de doi ofiţeri CIA. O ruşine! 

Aspectul cel mai penibil pentru americani, la bilanţul operaţiunii de 
spionaj a lui Walker, este faptul că, timp de 18 ani, uriaşele structuri specializate 
ale SUA, ale căror resurse sunt practic nelimitate, nu au fost conştiente nici un 
moment de mult prea păguboasa activitate a trădătorului. 

Utilizarea în mod ireproşabil a sistemului CPI pentru legăturile cu Walker 
a fost unul din principalele atuuri ale spionului, asigurându-i acestuia peste 17 
ani de activitate clandestină în siguranţă. 

In jurul identităţii lui Walker sovieticii au construit un scut de protecţie 
ingenios gestionat. Informaţiile facilitate de activitatea de spion a lui Walker au 
fost exploatate cu cea mai mare atenţie pentru a nu se periclita secretul identităţii 
sale. De exemplu, din acest motiv în timpul războiului din Vietnam multe 
informaţii valoroase nu au fost aduse si la cunoştinţa tovarăşilor nord- 
vietnamezi. Despre activitatea de spion şi identitatea sa reală au cunoscut doar 
12 persoane, aici incluzându-se şi ofiţerii de legătură care s-au perindat la 
ambasada URSS-ului din Washington. 

Căderea lui Walker s-a datorat numai uşurinţei cu care a tratat spionul 
principalul postulat al muncii clandestine: Să nu ai încredere în nimeni! Nici în 



tine! Soţia, care nu avea ce căuta în ecuaţia lui cu sovieticii, a fost veriga slabă a 
reţelei. Soţia şi fiul lui Tolkacev nu au cunoscut despre activitatea de spion a 
acestuia. Cel puţin asta susţinea Tolkacev în notele către CIA. Probabil că 
americanii l-au crezut, mai ales că era mai comodă o astfel de atitudine, decât 
să-şi facă griji şi pe acest segment de vulnerabilitate. In condiţiile în care 
spionul, timp de 7 ani, ziua şi noaptea, a fotografiat acasă, într-un apartament de 
două camere, mii de documente sustrase de la locul de muncă, noi nu credem că 
cel puţin soţia, specialist şi ea în sisteme de comunicaţii, nu a sesizat nimic 
neobişnuit. Şi în plus nu credem că o soţie, cât ar fi de naivă, nu cere explicaţii 
serioase când soţul aduce acasă sume imense de bani, care le permit să realizeze 
lucruri ce nu sunt la îndemâna cetăţeanului sovietic de rând (automobil, dacha- 
casă de vacanţă lângă Moscova etc). Concret, după condamnarea şi executarea 
trădătorului, despre familia acestuia nu s-a mai aflat nimic plauzibil. Cert este că 
americanii le mai caută şi acum pe cele două rude ale spionului milionar pentru 
a le pune în posesia moşenirii aflată într-o bancă din Wall- Street. Teamă ne este 
că destinul familiei trădătorului fusese pecetluit premoniţional chiar de Tolkacev, 
când mărturisea că unele din motivaţiile care l-au dus pe calea trădării le-a găsit 
în cărţile lui Soljeniţîn despre universurile concentraţionare ale Rusiei. 

Deznodământul în justiţie a venit pentru cei doi trădători ca o mântuire, 
după atâţia ani încărcaţi de frică, spaime şi remuşcări. Frica temeinic instalată în 
subconştient, spaimele punctuale ale activităţilor clandestine şi remuşcările 
perfide, căutând sprijin în mlaştina justificărilor. 

Modul concret de pedepsire reflectă complexitatea societăţii în care trăim. 
Americanii au căzut la înţelegere cu trădătorul lor, care a scăpat astfel de 
scaunul electric. Ruşii l-au executat pe al lor. In mod paradoxal, după cum 
vedem cu amărăciune din istorie, românii sunt în stare să îi declare eroi pe 
vânzătorii lor. Dacă nu ne credeţi, vă readucem în atenţie, din istoria apropiată, 
cazul lui Emil Bodnăraş, cazul generalului Nicolae Militam şi cazul generalului 
Ion Mihai Pacepa. 

Acum, la căderea cortinelor, ne putem permite să observăm în ambele 
cazuri, bine conturat, complexul lui Iuda. La cei doi trădători găsim aceeaşi 
dorinţă de reabilitare în ochii semenilor care transpare în spectrul de justificări 

1 ^ 

din evanghelia atribuită lui Iuda . In Evanghelia după Iuda se pretinde că 



trădarea lui Iuda Iscarioteanul ar fi fost determinată de faptul că Isus i-ar fi cerut 
ca în acest fel să îl ajute pentru a-şi îndeplini Sfânta Lucrare. Pe cale de 
consecinţă, gestul de trădare comis de Iuda a fost spre binele semenilor, ceea ce 
i-a permis acestuia, în vanitatea sa, să îşi anunţe cu bucurie intenţia de a merge 
până la capăt cu propria-i jertfire. ( Cu acest gând plin de bucurie, pentru voi 
toţi, eu mă voi spânzura). încasarea celor treizeci de arginţi pentru vânzarea lui 
Isus 2 este teleportată în neantul nesemnificativului. 

In această proiecţie, trădarea se prefigurează ca o poruncă divină spre 
binele tuturor şi ca o fatalitate pentru asigurarea echilibrului de forţe de care 
societatea umană are permanent nevoie 3 . 

Dar presupune şi o ipocrizie fără de margini. 

gen.br. (r) Vasile MAIEREAN 

1 Text apocrif, condamnat ca eretic, la anul 180 A.D., de Sf. Irineu de Lyon, în lucrarea 
Adversus Haereses-Impotriva ereziilor (Ei afirmă că trădătorul Iuda cunoştea amănunţit 
aceste lucruri şi că el singur, cunoscând adevărul aşa cum nimeni nu-l ştia, a dus la capăt 
taina trădării; toate lucrurile, deopotrivă pământeşti şi cereşti, au fost aruncate în confuzie 
de către acesta. O astfel de poveste închipuită creează ei, pe care o numesc Evanghelia lui 
Iuda). 

Unul din cei doisprezece, numit Iuda Iscarioteanul, ducându-se la arhierei, a zis: Ce voiţi 
să-mi daţi şi eu II voi da în mâinile voastre? Iar ei i-au dat treizeci de arginţi. Şi de atunci 
căuta un prilej potrivit ca să-L dea în mâinile lor. (Matei 26, 14-16). 

3 Trădarea este abilitatea de a merge în acelaşi sens cu evenimentele. (Catherine de Medicis). 
Trădarea poate avea loc doar când iubeşti. (John Le Carre). 

Niciodată nu te voi trăda de tot; deşi te-am trădat şi te voi trăda la fiecare pas. (Jurământ 
vieţii-Cartea Amăgirilor, Emil CioranJ. 

BIBLIOGRAFIE: 

John Barron, Breaking the Ring: The Bizarre Case ofthe Walker Family Spy Ring (Houghton- 
Mifflin Company, 1987). 

Peter Earley, "Boris Solomatin Interview," Crime Library on truTV.com 

Robert W. Hunter and Lynn Dean Hunter, Spy Hunter: Inside the FBI Investigation ofthe 

Walker Espionage Case (Naval Institute Press, 1999). 

John Prados, The Soviet Estimate: U.S. Intelligence Analysis and Soviet Strategic Forces 
(Princeton University Press, 1986). 

John A. Walker Jr., My Life as a Spy: One of America' s Most Notorious Spies Finally Tells His 
Story (Prometheus Books, 2008). 

www.cia.gov.library/center-for-the-study-of-intelligence/kent- 
csi/vol47no3/pdf/v47i3a02p.pdf 
www.google.ro/imigres?g=adolf+tolkachev&um 
www.google.ro/imigres?g=john+anthony+walker&um 



